Na temelju članka 59. Zakona o znanstvenoj djelatnosti i visokom obrazovanju (Narodne novine br. 123/03., 198/03., 174/04., 2/07. – Odluka USHR 46/7., 45/07., 45/09., 94/13., 139/13., 101/14., 65/15. i 131/17), članka 39. Statuta Sveučilišta u Zadru (pročišćeni tekst, prosinac 2019.), Rektorica d o n o s i

**PRAVILNIK**

**CENTRA ZA RAZVOJ KARIJERA**

**OPĆE ODREDBE**

**Članak 1.**

Ovim se Pravilnikom utvrđuju status i djelatnost Centra za razvoj karijera Sveučilišta u Zadru (u daljnjem tekstu: Centar), tijela Centra i njihove ovlasti, način financiranja i druga pitanja od značenja za djelatnost i poslovanje Centra.

### Ime i sjedište Centra

**Članak 2.**

(1) Puni je naziv Centra: *Centar za razvoj karijera.*

(2) Uz puni naziv Centra na hrvatskom jeziku, Centar koristi i naziv preveden na engleski jezik: „*Centre for Career Development“.*

(3) Sjedište Centra je u Zadru, Ulica Mihovila Pavlinovića 1.

### Status Centra

**Članak 3.**

(1) Centar je ustrojbena jedinica Sveučilišta u Zadru.

(2) Osnivač Centra je Sveučilište, a Centar djeluje u pravnom prometu pod nazivom Sveučilišta i svojim nazivom, a pravne poslove poduzima u ime i za račun Sveučilišta

(3) Centar se osniva i ukida po prijedlogu rektora odlukom Senata Sveučilišta u Zadru.

**Pečati Centra**

### Članak 4.

(1) Centar ima pečate sukladan grbu i pečatima Sveučilišta, te svoj službeni logo.

(2) Pečat promjera 34 mm okruglog je oblika, a u njegovom središtu je crtež crkve nekadašnjeg liceja *Sv. Dimitrija* s natpisom – *Sveučilište u Zadru* i *Universitas studiorum Jadertina*, te godinama 1396. i 2002.

(3) U pečatu promjera 24 mm nalazi se natpis: *Republika Hrvatska, Sveučilište u Zadru*, *Universitas studiorum Jadertina* i ime Centra u sredini.

### DJELATNOST CENTRA

**Članak 5.**

Temeljna je djelatnost Centra pružati savjetodavnu podršku studentima koji se žele bolje pripremiti za suvremeno tržište rada i zahtjeve potencijalnih poslodavaca. Tu svrhu Centar postiže kroz nekoliko vrsta djelatnosti:

*- Organizacija i provedba usavršavanja* domaćih i stranih studenata, nastavnika i zainteresiranih pojedinaca u području vještina upravljanja karijerom, organizacijskih, komunikacijskih i prezentacijskih vještina; kreativnosti i inovativnosti te ostalih tzv. generičkih vještina potrebnih za uspješno zapošljavanje i veću radnu uspješnost, a koje Centar izrađuje samostalno i/ili u suradnji s nastavnicima Sveučilišta, te pojedinim stručnjacima i srodnim institucijama iz zemlje i inozemstva.

- *Profesionalno savjetovanje i usmjeravanje studenata* – individualni i grupni savjetodavni rad sa studentima u svrhu povećanja njihove zapošljivosti te osnaživanja samoprezentacijskih i drugih generičkih vještina nužnih za uspjeh na suvremenom tržištu rada i radnom mjestu.

- *Istraživačka djelatnost* – Sudjelovanje u istraživanjima u području profesionalne orijentacije i profesionalnog savjetovanja, potreba tržišta rada, karijernog razvoja, zapošljivosti, te drugih općih i primijenjenih grana društvenih znanosti povezanih s upravljanjem ljudskim potencijalima.

- *Dokumentacijska i informacijska djelatnost* – oblikovanje elektroničke baze podataka dostupne širokom krugu studenata, nastavnika, istraživača i potencijalnih poslodavaca u zemlji i inozemstvu, koja bi osim programa, istraživačkih projekata, rezultata istraživanja, publikacija, nastavnih materijala, skupova i drugih aktivnosti Centra, sadržavala informacije o srodnim programima, istraživanjima i institucijama u zemlji i inozemstvu; informacije o kompetencijama studenata i njihovim obrazovnim profilima te potencijalnim poslodavcima i poslovima; predstavljanje javnosti i edukacijsko – medijska promocija programa i rada Centra, te obrazovnih profila studenata Sveučilišta u Zadru.

- *Povezivanje s gospodarstvom i potencijalnim poslodavcima –* poticanje suradnje s potencijalnim poslodavcima te privatnim i javnim institucijama u svrhu međusobne razmjene informacija i iskustva, a u obliku organizacije tematskih skupova, okruglih stolova i tribina, sustava mentorstva i radnih praksi, stvaranja nastavnih baza te društveno korisnog učenja.

- *Znanstveni i stručni skupovi* – organizacija znanstvenih i stručnih, domaćih i međunarodnih skupova u području razvoja karijere, profesionalnog usmjeravanja, povećanja zapošljivosti i u drugim srodnim područjima.

- *Međunarodna suradnja i razmjena istraživača, nastavnika, studenata i poslodavaca* – poticanje suradnje s gospodarstvom, te visokoškolskim i istraživačkim institucijama i organizacijama iz zemlje i inozemstva, uključujući istaknute pojedince te međuvladine i nevladine globalne i europske udruge koje djeluju u području karijernog razvoja i profesionalnog usmjeravanja i savjetovanja te osiguranje redovite razmjene istraživača, nastavnika, studenata i gospodarstvenika u oba smjera, u formi međunarodnih seminara, ljetnih ili zimskih škola i slično.

- *Pripremanje za tisak* elektronskih i tiskanih publikacija Centra.

**Zaposlenici Centra**

**Članak 6.**

(1) Ovisno o potrebama i raspoloživim sredstvima, Sveučilište u Zadru može zasnovati radni odnos s jednom ili više osoba za rad u Centru.

(2) Sveučilište u Zadru može, ovisno o potrebama i raspoloživim sredstvima zasnovati radni s osobama za obavljanje:

- stručnih i administrativnih poslova.

(3) U Centru se mogu zaposliti i osobe na jedno ili više radnih mjesta za rad na pojedinom/ima projektu/ima, na određeno vrijeme koliko traje/u projekt/i, iz sredstava projekta.

(4) Osoba bez radnog iskustva može se primiti u Centar na stručno osposobljavanje na rad sa ili bez zasnivanja radnog odnosa, u trajanju pripravničkog staža, a sukladno važećim zakonskim propisima.

**UPRAVLJANJE CENTROM**

**Članak 7.**

Centar ima Voditelja i Vijeće.

**Voditelj Centra**

**Članak 8.**

(1) Voditelj Centra zastupa i predstavlja Centar, te upravlja njegovim radom.

(2) Za voditelja Centra može biti izabran djelatnik Sveučilišta u znanstveno – nastavnom zvanju.

(3) Voditelja Centra imenuje Senat na prijedlog rektora.

(4) Voditelj Centra je odgovoran za svoj rad rektoru i Senatu.

(5) Voditelj u okviru svog djelokruga rada:

- donosi plan i program rada Centra na početku svake kalendarske godine, te o njemu izvješćuje rektora i Senat,

- prati provedbu programa i izvedbenog plana rada Centra,

- skrbi o osiguravanju materijalnih potreba Centra, te o unaprjeđenju njegovih materijalnih uvjeta rada,

- skrbi o pokrivenosti različitih djelatnosti Centra djelatnicima i suradnicima,

- predlaže oblike i dinamiku stručnog usavršavanja djelatnika Centra,

- donosi opće akte na prijedlog Vijeća Centra ,

- saziva, predsjedava i rukovodi sjednicama Vijeća Centra,

- potpisuje i provodi odluke koje donosi Vijeće Centra,

(6) Voditelj je obvezan jednom godišnje podnijeti izvješće o financijskom poslovanju Centra rektoru i Senatu.

(7) Voditelj centra obavlja i druge poslove u skladu sa Zakonom, ovim Pravilnikom, odlukama Vijeća Centra, rektora i Senata.

**Članak 9**.

(1) Voditelj može biti razriješen dužnosti i prije isteka roka na koji je izabran ako:

- sam zatraži razrješenje,

- zlouporabi položaj,

- krši odredbe Ustava, Zakona, Statuta, Etičkog kodeksa ili drugih akata Sveučilišta,

- ne obavlja dužnosti voditelja Centra redovito i profesionalno.

(2) O prijedlogu za razrješenje dužnosti voditelja odlučuje Senat Sveučilišta temeljem obrazloženog prijedloga za razrješenje voditelja kojeg podnosi rektor.

(3) Za slučaj razrješenja voditelja Centra, Senat imenuje vršitelja dužnosti najduže na vrijeme od godinu dana.

**Zamjenik voditelja**

#### Članak 10.

(1) U slučaju privremene spriječenosti voditelja Centra u obavljanju dužnosti zamjenjuje ga zamjenik voditelja, kojeg imenuje rektor.

**Vijeće Centra**

**Članak 11.**

(1) Vijeće Centra je stručno tijelo koje čine: voditelj Centra, zamjenik voditelja Centra, prorektor za studije i studente.

(2) Vijeće Centra u okviru svoje nadležnosti:

- razmatra pitanja koja se tiču stručnog rada Centra,

- daje prijedloge financijskog plana i druga mišljenja voditelju Centra,

- daje mišljenje o nabavi, postavljanju i korištenju opreme potrebne za rad Centra,

- razmatra godišnje izvješće voditelja,

- može imenovati stalna ili povremena povjerenstva kao svoja stručna tijela za obavljanje

pojedinih poslova iz svoga djelokruga.

- obavlja i druge poslove u skladu sa Statutom Sveučilišta i ovim Pravilnikom.

(3) Vijeće Centra sastaje se najmanje svaka 2 (dva) mjeseca, a obavezno na početku i na kraju svakog semestra radi rasprave o tekućim i novim projektima Centra.

(4) Mandat Vijeća Centra traje 4 (četiri) godine i podudara se s mandatom voditelja Centra.

### FINANCIRANJE CENTRA

**Članak 12.**

Djelatnost Centra financira se iz:

- vlastitih prihoda ostvarenih na tržištu od stručnih projekata i edukacija,

- donacija i sponzorstva,

- drugih izvora dozvoljenih zakonom.

### PRIJELAZNE I ZAVRŠNE ODREDBE

#### Članak 13.

(1) Ovaj Pravilnik stupa na snagu danom donošenja.

(2) Izmjene i dopune ovog Pravilnika provode se na isti način kao pri njegovu donošenju, pri čemu pravo pokretanja inicijative za promjenu Pravilnika ima Vijeće Centra, voditelj i rektor.

(3) Imenice koje se u ovom Pravilniku navode u muškom rodu odnose se jednako na oba spola i ne predstavljaju ni u kom slučaju spolnu/rodnu diskriminaciju.

Zadar, 20. veljače 2020.

KLASA: 012-01/20-02/01

URBROJ: 2198-1-79-01-20-01

Rektorica

Prof. dr. sc. Dijana Vican